Matteo Renzi

Matteo Renzi (Firense, 11 ëd gené 1975) a l'é n'òm polìtich italian. 

A l'é ancaminà da giovo con l'atività polìtica, intrand ant ël PPI dël 1996, peui dventà la Margherita - DL dël 2001 e a la fin PD. Dal 2004 al 2009 a l'é stait Pressident dla Provincia ëd Firense e dal 2009 al 2014 sìndich ëd Firense. Dal 2010 a l'ha tacà a fé polìtica a nivel nassional, proponendse a la guida dël moviment dij "rotamador", ch'a possava për l'arnovament dla vèja dirigensa dël PD. Ant l'istess ann a dà vita al convegn dla Leopolda, ant na ex-stassion ëd Firense. Dël 2012 as càndida a la guida dël PD ma a perd le primàrie contra Pierluigi Bersani.

An séguit a la vitòria arzicà a le elession polìtiche dël 2013 e a l'impossibilità ëd costituì un govern, Bersani a dà le dimission e a le neuve primàrie Renzi a vagna la càrica ëd Segretari dël PD. 

Al prinsìpi dël 2014, Renzi a triga për fé terminé ël govern d'Enrico Letta e ël Pressident ëd la Repùblica Giorgio Napolitano al sèrn për forme un neuv Govern. Dël 22 ëd fërvé 2014 Renzi a dventa ël pì giovo Pressident dël Consèj dla stòria dla Repùblica, a 39 agn e un meis. Da luj a dzèmber 2014 a l'è stait President dël Consèj dl'Union Europenga. A l'ha proponù Sergio Mattarella com Pressident dla Repùblica e a l'ha sustenulo fin ch'a l'ha vagná.

Ël sò govern a finiss aj 12 dë dzèmber 2016 dòp ël faliment dël Referendum Costitussional ch'a butava fin a soa propòsta ëd rifòrma dle istitussion stataj. Ël sò operà a l'ha arseivù le crìtiche dl'oposission e dle corent ëd minoransa dl'istess PD.

Curiosità

 A disneuv agn, ant ël 1994, a l'ha partissipà al programa televisiv La ruota della fortuna, andova ch'a l'ha vagná 48.000.000 ëd lire.
 Da giovo a fasìa dle imitassion e a fasìa l'àrbiter për dle cite partìe ëd balon.
 A l'é pa vajre bon a parlé l'anglèis, coma ch'a l'ha mostrá quand ch'a l'ha fàit un discors an anglèis për parlé d'Antonio Meucci.


Categorìa: Òm polìtich italian (sécoj XX e XXI)